# Turistov je na Slovensku viac

[STV Jednotka, 19:00 24/08/2015]

Zaradenie: z domova

Turistov je na Slovensku viac

Text:

Jana Košíková, moderátorka: „Na Slovensku prežilo dovolenku za prvých šesť mesiacov v tomto roku takmer dva milióny ľudí. Štatistiku vylepšili najmä údaje z domáceho cestovného ruchu. Slováci dovolenkujú doma v posledných rokoch viac ako inokedy. Podľa hotelierov sa počet prenocovaní iba dostáva na hodnoty z roku 2013. Za okolitými krajinami stále zaostávame.“

Ivan Janko, redaktor: „K zvýšenému počtu našincov, ktorí sa rozhodli dovolenkovať na Slovensku, sa pridala aj početnejšia skupina zahraničných návštevníkov.“

Martin Šebesta, hovorca Slovenskej agentúry pre cestovný ruch: „Za prvých šesť mesiacov roka 2015 dovolenkovalo na Slovensku viac ako sedemstotridsaťštyritisíc zahraničných turistov, čo predstavuje medziročný nárast o viac ako desať percent.“

Ivan Janko: „Nárast počtu turistov sa podľa údajov Národnej banky Slovenska prejavil aj v tržbách v cestovnom ruchu. Dovolenkári u nás za uplynulých šesť mesiacov utratili viac ako deväťstodvadsaťštyri miliónov eur.“

Beáta Melicharová, Bratislava Tourist Board: „Hlásenie Národnej banky Slovenska hovorí, že okolo štyroch percent vlastne stúpol podiel turizmu na HDP za ten prvý polrok.“

Ivan Janko: „Návrat k počtu turistov, ktorí u nás dovolenkovali v roku 2013, síce ľudí v cestovnom ruchu teší, no podľa hotelierov nejde o výrazný progres.“

Marek Harbuľák, Zväz hotelov a reštaurácií SR: „My sledujeme počet prenocovaní. A keď si pozrieme výsledky za prvých šesť mesiacov, tak sme zhruba na tej istej úrovni, ako v roku 2013. Európa a hlavne krajiny okolo nás už kontinuálne rastú niekoľko rokov, čiže im sa vyhýbali tie také skoky a prepady ako my sme absolvovali.“

Ivan Janko: „Viac turistov zvyšuje nielen tržby, ale poskytuje aj viacej informácií o osobnej skúsenosti z dovolenky na Slovensku, ktoré sa objavujú napríklad na internete.“

Beáta Melicharová: „Referenčný efekt, to je to najdôležitejšie úplne, čo môže byť v marketingu. A viete dobre, že dneska si každý pozrie referencie hotelov a destinácie.“

Ivan Janko: „Zahraniční turisti nám často vyčítajú najmä vyššie ceny.“

Marek Harbuľák: „Bohužiaľ, tu sme čiastočne limitovaní tým, ako je nastavené daňové a odvodové zaťaženie na Slovensku, ktoré patrí k jedným z najvyšších, čo sa týka služieb cestovného ruchu.“

Ivan Janko: „Záujem o Slovensko v poslednom čase najviac stúpol v Rakúsku. Najpočetnejšou skupinou však zostávajú turisti z Českej republiky, za šesť mesiacov ich k nám prišlo viac ako dvestotisíc.“

-END-